**Я. А. Гарадніцкі** *(Мінск)*

**КЛАСІЧНЫ СТЫЛЬ У БЕЛАРУСКАЙ ПАЭЗІІ**

**ХХ СТАГОДДЗЯ: ФОРМЫ ВЕРША І ВОБРАЗЫ СВЕТУ**

Паняцце стылю ў дачыненні да літаратуры мае наогул надзвычай шырокі спектр значэнняў. Гэтае, адно з асноватворных паняццяў літаратуразнаўчай навукі імкнецца ахапіць якраз усю змястоўна-фармальную цэласнасць твора. Таму яго сутнаснае прызначэнне шукаецца то ў сферы моўнай аформленасці, то на ўзроўні вобразнага выяўлення светапоглядна-інтэлектуальных характарыстык творчасці пісьменніка.

Для сучасных літаратуразнаўчых даследаванняў характэрна павышаная ўвага да змястоўнасці мастацкай формы, разуменне складанай, дыялектычнай узаемапранікальнасці зместу і формы ў літаратурным творы. Зыходзячы з такіх пазіцый, магчыма разглядаць стыль як своеасаблівы сінтэз мастацкай формы і зместу, як выражэнне ўнутранай сутнасці праз знешнюю характэрнасць.

Многае паказвае на тое, што менавіта ў стылі варта шукаць таго пасрэдніка, які злучае сабой самыя аддаленыя адно ад аднаго пласты і ўзроўні літаратурнага твора.

Стылявой праблематыцы беларускай літаратуры, у прыватнасці паэзіі, надаецца ў нас даволі значная ўвага. Яшчэ М. Багдановіч, вылучыўшы ў артыкуле “Забыты шлях” (таксама як і ў сваёй паэтычнай практыцы) вершы “беларускага складу”, абазначыў суаднесенасць, па сутнасці, двух асноўных стыляў у сучаснай яму паэзіі: *класічнага*, выпрацаванага ўсёй папярэдняй паэтычнай культурай, заходнееўрапейскія ўзоры якой паэт пераносіў на беларускую глебу, і *традыцыйна-фальклорнага,* у якім адбіліся архетыпы і мадэлі народнага мастацкага мыслення і менталітэту.

М. Багдановіч якраз адзін з першых, хто звярнуўся да класічнай спадчыны, менавіта ад яго творчасці і пачынаецца адлік гісторыі беларускага класічнага верша. Тэрміны *класіка, класічны* таксамавалодаюць полісемантычнасцю. Класіка, як лічыць, напрыклад, В. Фоскамп, “гэта і эстэтычнае паняцце нормы, і гісторыка-літаратурнае абазначэнне эпохі” [1, с. 115]. Трэба заўважыць, што тэрмін *класічны* мы ў дадзеным выпадку выкарыстоўваем для выяўлення адносін не толькі да нацыянальнай, але і да сусветнай, анталагічнай традыцыі.

У сваёй манаграфіі “Фальклорныя і анталагічныя традыцыі ў беларускай паэзіі” А. Кабаковіч збліжае катэгорыі *анталагічнага* і менавіта *класічнага,* таго, што прадстаўляе традыцыі, выпрацаваныя ўсім гістарычным развіццём сусветнага слоўнага мастацтва. А. Кабаковіч падкрэслівае “актуальнасць даследаванняў узаемадзеяння дзвюх найбольш прыкметных у гісторыі развіцця беларускай літаратуры ад першых вядомых твораў да нашага часу традыцый” [2, с. 7], атаясамліваючы іх якраз з класічнай і фальклорнай стылявымі плынямі. Пры гэтым яна мяркуе, што ў выніку “аднанакіраванасці навуковых інтарэсаў, а іменна павышанай цікавасці да фальклорных уплываў і занядбання другой не менш істотнай з’явы, якой з’яўляецца развіццё ўласналітаратурных і мастацкіх традыцый, скажаецца ісцінная карціна генезісу і сучаснага стану літаратуры” [2, с. 7]. Даследчыца прытрымлівалася канцэпцыі раўнапраўнага ўзаемадзеяння і натуральнага спалучэння ў літаратурным працэсе фальклорных і ўласна літаратурных традыцый.

Цалкам справядлівым з’яўляецца меркаванне, паводле якога ў працэсе паэтычнага развіцця не можа прэваліраваць адна якая-небудзь тэндэнцыя, стылявая плынь. Паэзія, як выяўленне цэласнага погляду на свет, прадстае ў шматстайнасці сродкаў і спосабаў мастацкага выражэння. Пры гэтым адбываецца своеасаблівае назапашванне ў калектыўнай мастацкай свядомасці вопыту паэтычнага асваення рэчаіснасці, характэрнага для мінулых культурна-гістарычных эпох. Пра гэта нагадвае ў адной з самых значных, абагульняльных прац па гісторыі і тэорыі беларускай паэзіі ХХ стагоддзя У. Гніламёдаў. Вызначаючы асноўныя дамінанты ў развіцці класічнай беларускай паэзіі, даследчык заўважае: “Коласаўская прыземленасць і эпічная ўгрунтаванасць, купалаўская вышыня рамантычнага ўзлёту, багдановічаўская цікавасць да свету асобы караняцца ў папярэдніх этапах” [3, с. 3]. Сярод самых характэрных стылявых рыс беларускага верша У. Гніламёдавым называюцца ў першую чаргу такія: “канкрэтнасць і прадметнасць паэтычнай мовы, рэчыўнасць вобраза, настроенасць на апавядальны тон” [3, с. 3]. Аднак тут жа даследчык удакладняе: уяўленне пра “стылявое аблічча” беларускай паэзіі было б спрошчаным, калі б яна абмежавалася толькі такімі магчымасцямі мастацкага выражэння. “Беларускія паэты ўмеюць упісаць у гэты прадметна-рэчыўны свет чалавека” [3, с. 4], — падкрэслівае аўтар. А таму ў сферу паэтычнага выражэння ўваходзяць і псіхалагічныя, філасофскія, інтэлектуальныя адзнакі асабовасці, што дазваляе паэзіі глыбока пранікаць у сутнасць быцця, закранаць самыя актуальныя праблемы духоўнага жыцця чалавека.

Да сумежжа ХХ і ХХІ стагоддзяў беларуская паэзія падыйшла, валодаючы разгалінаванай і шматфункцыянальнай сістэмай мастацкіх стыляў. Прааналізаваўшы ў сваёй кнізе вялікі аб'ём гісторыка-літаратурнага матэрыялу, У. Гніламёдаў прыходзіць да высноў, што ў сучаснай беларускай паэзіі актыўна заяўляе пра сябе, прынамсі, не менш за шэсць асноўных мастацка-стылявых плыней. Аўтар выдзяляе наступ-ныя плыні: “лірыка-апавядальную, рамантычную, публіцыстычную, філасофска-аналітычную, мастацка-сінкрэтычную і універсальна-інтэлектуальную” [3, с. 151].

Для кожнага з вышэй адзначаных стыляў, вядома, у той або іншай ступені ўласцівыя класічныя, гарманічна ўпарадкаваныя формы верша. Аднак, не выклікае сумненняў, што ўсё-такі найбольш блізкія да выяўлення анталагічных мастацкіх форм тыя з названых стылявых плыняў, у якіх пераважае аналітычны пачатак. У першую чаргу неабходна зноў жа звярнуцца да тых традыцый паэтычнага выражэння, якія запачаткаваны М. Багдановічам. Менавіта яго паэтычная творчасць нясе ў сабе выразныя прыкметы анталагічнага характару, вызначаецца шматстайнасцю дасканала апрацаваных, гарманічна вывераных вершаваных форм. Характарызуючы сваю творчасць, М. Багдановіч, як на самае вызначальнае, указваў якраз на тое, што яна была накіравана “галоўным чынам на пашырэнне круга тэм і форм беларускай паэзіі” [4, с. 281]. Агульнавядома таксама значэнне ў паэтычным светапоглядзе М. Багдановіча інтэлектуальнага пачатку. Відавочна, што класічныя формы багдановічаўскага верша і структураўтваральная роля рацыянальнага фактару пэўным чынам узаемазвязаны.

Можна, мабыць, зыходзячы з аналізу змястоўна-фармальнага адзінства паэзіі М. Багдановіча, выказаць меркаванне і аб тым, што ў ёй выяўляецца пэўная адпаведнасць паміж структурай твора і агульнай мадэллю свету, якой характарызуецца своеасаблівасць бачання паэта. Гарманічная ўпарадкаванасць верша паэта, суразмернасць усіх яго кампанентаў і ўзроўняў, вядома, не прадугледжвае ў люстраных адносінах абавязковага выяўлення такой жа гарманічнай упарадкаванасці свету. Або скажам інакш: танальнасць светаадчування аўтара, і тым больш лірычнага героя, можа быць рухомай, яна неабавязкова павінна быць узгодненай з агульнай устаноўкай на класічныя формы верша.

У паэтычных творах М. Багдановіча выяўляецца самы шырокі рэгістр адчуванняў — ад безумоўнага прыняцця светапарадку да выражэння горкага расчаравання жыццём. “Над зямлёю — імгла, у душы маёй змрок” [5, с. 214] напісаў той жа аўтар, які ў другім вершы выказаў зусім іншую настраёвасць: “Вакол лятуць бары і гоні, / Ў грудзях пачала кроў кіпець” [5, с. 72]. У любым выпадку можна назіраць цесную спалучанасць і ўзаемаабумоўленасць у паэзіі М. Багдановіча прыроднага і псіхалагічнага, аб’ектыўнага і суб’ектыўнага. Несумненна і тое, што паэт, які нязменна падкрэсліваў сваю неадрыўнасць, душэўную злітнасць са светам (“Бачу я, з прыродай зліўшыся душой, / Як дрыжаць ад ветру зоркі нада мной, / Чую ў цішы, як расце трава”) [5, с. 62], усведамляў і тую сувязь, якая звязвае мастацтва з жыццём.

Калі свет і не заўсёды адпавядаў таму ідэалу, на які настройвалася душа паэта, то ў сваім імкненні да яго абнаўлення, гарманізацыі аўтар зыходзіў з мастацкіх магчымасцей паэзіі. Менавіта яна выконвала функцыі своеасаблівай мастацкай мадэлі свету *пажаданага*, таго, якім ён *мроіцца* паэту. “І вее верш мой дзіўнай казкай, / І ясны ён, як зорак сны” [5, с. 83] — тут, безумоўна, не проста ў М. Багдановіча жаданне ахарактарызаваць свой твор у станоўчым плане, тут знайшла ўвасабленне значна глыбейшая патрэба суаднясення эстэтычнага ідэалу з заклапочанасцю станам свету.

Пэўным пацвярджэннем таму, што М. Багдановіч усё-такі бачыў, хай сабе і апасродкаваную, непрамую, сувязь паміж светапогляднымі ўстаноўкамі і заканамернасцямі паэтыкі, з’яўляецца тое, што ён у сваёй жыццестваральнай праграме адводзіў дамінантнае месца якраз класічнай упарадкаванасці і ўраўнаважанасці мастацкай формы. Бачыў у ёй фактар уплыву на светабачанне свайго сучасніка.

Варта звярнуць увагу на тое, што першыя дзесяцігоддзі ХХ ст., час калі суджана было выявіць свой мастацкі геній маладому паэту, характарызаваліся вялікімі зрухамі як у поглядах чалавека на свет, так і ў такіх жа маштабных зменах мастацкіх уяўленняў. Гэта быў час, калі гучна заяўлялі аб сабе новыя мастацкія напрамкі, характэрнымі асаблівасцямі якіх былі адмаўленне ад выяўлення жыццепадабенства ў мастацтве, непрыманне класічных мастацкіх форм.

На гэтым фоне асабліва значымымі ўяўляюцца эстэтычныя погляды М. Багдановіча, яго ўстойлівае стаўленне да рэалістычных магчымасцей мастацтва. Беларускі паэт і крытык ніколі не ўступаў у адкрытую спрэчку з прыхільнікамі мадэрністычных канцэпцый, дыскутаваў ён (і то ў завуаляванай форме, хіба што ў мастацкіх творах), палемізуючы з адэптамі утылітарнай сацыялагізацыі літаратуры. Аднак у яго літаратурна-крытычных творах мы сустракаем некаторыя алюзіі на нязгоду з мадэрнізмам. Так, у “Глыбах і слаях” аўтарскія адносіны адчуваюцца ў самой фармулёўцы выказвання, калі гаворка вядзецца пра некласічныя формы мастацкага выражэння (“грубы сімвалізм”; “так званага мадэрнізму”) [4, с. 187].

Разам з тым, нельга адназначна сцвярджаць, што лінія развіцця беларускай паэзіі ў духу класічных узораў, якую запачаткаваў М. Багдановіч разгортвалася толькі ў рэалістычным рэчышчы. Класічны верш добра сябе пачуваў і ў рамантычнай парадыгме, што пацвердзіла творчая практыка У. Жылкі, таксама як і М. Багдановіч, шукальніка хараства і гармоніі ў свеце мастацкай уявы і рэальнасці. Зварот да антычных вершаваных форм і антычных матываў характэрны і для аднаго паэта, і для другога.

У паэзіі другой паловы ХХ ст. традыцыю наследавання антычным узорам прадоўжыў У. Караткевіч, паэт, які сваім мастацкім светапоглядам, рамантычным успрыманнем жыцця блізкі У. Жылку. Аднак, трэба заўважыць, што паэтыка У. Караткевіча валодае большай ступенню экспрэсіўнасці, а значыць, у меншай меры належыць па сваіх стылявых прыкметах да класікі ў разглядаемым намі сэнсе.

Да класічных форм верша звярнуўся ў 1960-я гады А. Куляшоў, паэт, які ў часы сваёй творчай маладосці эксперыментаваў у галіне паэтыкі, хоць і заставаўся ў межах рэалістычнай школы. Менавіта А. Куляшову належаць радкі пра “адказнасць перад строгім вершам, / Перад яго пачаткам і канцом” [6, с. 121]. Верш, такім чынам, прадстае ў сваёй класічнай, выверанай форме як своеасаблівае падмацаванне, эстэтычнае абгрунтаванне свету з яго паскоранымі і складанымі сацыяльна-культурнымі і гістарычнымі працэсамі.

У эпоху постмадэрну для адчування ўраўнаважанасці быцця, адчування трываласці пункту апоры сучаснай паэзіі таксама патрэбны і ўрокі класікі. Класічны стыль і сёння жыццядзейны.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Фосскамп В. Классика как историко-литературная эпоха. Типология и функция Веймарской классики // Контекст: Литературно-теоретические исследования. 1990 / В. Фосскамп. — М., 1990.
2. Кабаковіч А. К. Фальклорныя і анталагічныя традыцыі ў беларускай паэзіі: Гісторыка-тэарэтычны нарыс / А. К. Кабаковіч. — Мн., 1989.
3. Гніламёдаў У. Ад даўніны да сучаснасці: Нарыс пра беларускую паэзію /У. Гніламёдаў. — Мн., 2001.
4. Багдановіч М. Поўны збор твораў: У 3 т. / М. Багдановіч. — Мн., 1993. Т. 2.
5. Багдановіч М. Поўны збор твораў: У 3 т. / М. Багдановіч. — Мн., 1991. Т. 1.
6. Куляшоў А. Паміж наступным і былым / А. Куляшоў — Мн., 1995.